SEAFCOเริงร่า! Backlog สูงสุดเป็นประวัติการณ์-ซื้อเป้า14.1บ.
SEAFCO เริงร่า! Backlog สูงสุดเป็นประวัติการณ์แนะซื้อเป้าหมาย 14.1 บ.
8 มิ.ย. 2560

บล.เออีซี ระบุในบทวิเคราะห์วันนี้(8มิ.ย.) ว่า บริษัท ซีฟโก้ จำกัด (มหาชน) หรือ SEAFCO จากงาน Opp. Day สรุปประเด็นสำคัญที่ได้จากผู้บริหารดังนี้
1) ปัจจุบัน SEAFCO มี Backlog ในมือ (19 พ.ค.) 1,671 ล้านบาท (ซึ่งเป็นงานเฉพาะค่าแรง 54.4%) สูงสุดเป็นประวัติการณ์ ซึ่งคาดรับรู้ในปีนี้ราว 90% ของ Backlog ขณะที่มีงานในตลาดที่อยู่ระหว่างประมูลอยู่อีกราว 86 โครงการ (ไม่รวมเมกะโปรเจค) มูลค่ารวมกันกว่า 4.3 พันล้านบาท
2) ผู้บริหารมีมุมมองเชิงบวกต่ออุตสาหกรรมงานฐานรากจากการเร่งลงทุนโครงสร้างพื้นฐานภาครัฐ โดยเฉพาะโครงการรถไฟฟ้าสายสีส้ม ชมพู เหลืองซึ่งคาดเสร็จสิ้นการประมูลและเริ่มก่อสร้างได้ในช่วงปลายปี 2560 อีกทั้งยังมีโครงการภาคเอกชน คือ One Bangkok ที่อยู่ในระหว่างขั้นตอนการประมูลและเซ็นสัญญารับงาน และ 3) บริษัทโอกาสรับงานก่อสร้างตึกสูง 60 ชั้นในกัมพูชาโดยร่วมกับพันธมิตรในไทย ซึ่งยังอยู่ในระหว่างการตัดสินใจของผู้ว่าจ้างในการออกแบบ
แม้ช่วงไตรมาส2/60 คาดจะมีกำไรสุทธิลดลง เทียบไตรมาสก่อนหน้า จากวันทำงานที่น้อยลงเมื่อเทียบกับช่วงไตรมาส1/60 แต่คาดกำไรยังโตเทียบช่วงเดียวกันของปีก่อนจากการรับรู้งาน Backlog ซึ่งเป็นงานตึกสูงในกรุงเทพอย่างต่อเนื่อง หนุนให้ทั้งปี 2560 เราคงคาด SEAFCO จะมีกำไรสุทธิ 227 ล้านบาท โตเด่นถึง 45.5%เทียบช่วงเดียวกันของปีก่อน ด้วยแรงหนุนจาก Backlog ในมือที่มีอยู่ 1,671 ล้านบาท นับได้ว่าสูงกว่าค่าเฉลี่ย Backlog ในช่วง 2 ปีที่ผ่านมาซึ่งอยู่ที่ราว 970 ล้านบาท และคาดจะ Secured revenue ราว 91% ของประมาณการรายได้ในช่วง 9 เดือนที่เหลือของปีนี้
อีกทั้งคาด SEAFCO จะได้รับงานใหม่เพิ่มในช่วงครึ่งหลังปีนี้ จากทั้งงานจากภาคเอกชน อาทิ ตึกสูงในกรุงเทพฯ และงาน One Bangkok รวมถึงงานภาครัฐจากโครงการรถไฟฟ้าสายสีส้ม ชมพู เหลือง (เราคาดมีมูลค่างานฐานราก เฉพาะค่าแรงรวมกว่า 5 พันล้านบาท)
ด้วยแนวโน้มการรับงานฐานรากใหม่ที่ยังสดใสทั้งจากภาคเอกชนและภาครัฐ ซึ่งคาดหนุนกำไรโตเด่นเฉลี่ยปีละ 32.9% ในช่วงปี 2560-2561 อีกทั้งราคาหุ้นปัจจุบันมี Upside 11.0% จากราคาเป้าหมายปี 2560 ที่ 14.10 บาท (อิง PER ที่ระดับ 19.0x ซึ่ง +1SD จากค่าเฉลี่ยย้อนหลังในอดีต) พร้อมคาด Div. Yield ปีนี้ราว 3% จึงคงแนะนำ “ซื้อ”